Selecciona unes oracions del text original que continguin la informació més rellevant.
Protecció Civil de la Generalitat manté l'alerta del pla Procicat per l'onada de calor davant la previsió del Servei Meteorològic de Catalunya que l'episodi d'altes temperatures es faci més general a tot el territori -a excepció potser de la primera línia de la costa- entre dilluns i dimarts.
Per això, la DGPC demana a la ciutadania que extremi les precaucions si fa activitats a l'exterior per evitar incidències a causa de la calor i també per evitar possibles incendis.
Sobretot es recomana evitar activitats prop de urbanitzacions o boscos que puguin provocar focs forestals.
La previsió és que durant els propers dies continuï superant-se la temperatura màxima extrema a la meitat sud del territori.
D'altra banda, l'Agència de Salut Pública de Catalunya (ASPCAT) manté la fase 2 d'alerta del Pla d'actuació per prevenir els efectes de les possibles onades de calor sobre la salut (POCS).
Segons informa el Servei Meteorològic de Catalunya (SMC) les previsions per aquest diumenge i les properes jornades és que continuïn superant-se les temperatures màximes extremes a la meitat sud del territori, sobretot a la franja de ponent.
De cara a demà, dilluns 29 de juny, és possible que puguin superar-se encara més les temperatures màximes extremes de forma més generalitzada a tot el territori català afegint-s'hi les comarques de l'Alt Empordà, el Baix Empordà, el Pla de l'Estany, el Gironès i la Selva.
Pel que fa a dimarts, les previsions marquen que podrien continuar pujant les temperatures a tot Catalunya, excepte algun punts de la franja del litoral.
Per això, per aquest període s'han afegit les comarques de Vall d'Aran, Ripollès i la Garrotxa a part de les anteriorment mencionades perquè seran noves zones afectades per aquestes temperatures elevades, per sobre de l'habitual.
Per això, des de Protecció Civil recomanen que els ciutadans s'informin de com fer front a l'onada de calor de forma segura ja sigui bevent molta aigua, tancant les persianes de les cases on toca més el sol i hidratar els animals de companyia.
Risc alt d'incendi a Barcelona i Girona
Paral·lelament, Protecció Civil també ha posat en prealerta el Pla especial d'emergències per incendis forestals de Catalunya (INFOCAT) durant aquest diumenge per l'elevat risc d'incendi forestal que afecta, sobretot, les comarques barcelonines i gironines.
A la demarcació barcelonina, les comarques més afectades pel risc d'incendi son: l'Alt Penedès, Garraf, Baix Llobregat, Vallès Occidental, Vallès Oriental i Maresme.
En el cas de la demarcació gironina, les zones més afectades són la Selva, el Gironès, l'Alt Empordà i el Baix Empordà.
Segons la institució l'onada de calor i la manca de precipitacions durant el últims dies fa que, durant la propera setmana, s'incrementi el risc d'incendi forestal al litoral i prelitoral de Barcelona i Girona on hi ha un gran nombre d'urbanitzacions envoltades de bosc.
El risc d'incendi també s'incrementarà la setmana vinent al sud de la Catalunya central, interior de Tarragona i Ponent.
Per això reclamen intensificar les mesures de precaució, no llançar burilles des del cotxe i en cas de detectar una columna de fum trucar al 112.
Al mateix temps, els Agents Rurals reforçaran aquests dies la vigilància de les diverses activitats l'entorn d'urbanitzacions i zones boscoses per evitar conductes de risc.
Creu Roja també ha reforçat el seus dispositius preventius d'atenció als col·lectius més vulnerables.
De la mateixa forma, Protecció Civil ha recomanat als municipis i pobles que reforcin les mesures de prevenció per la protecció dels elements més vulnerables a la calor i també en quan a la prevenció del risc d'incendi forestal.
Està previst que el comitè tècnic de seguiment del risc forestal i d'onada de calor es torni a reunir demà, dilluns, per avaluar els nivells de risc previstos i actualitzar les mesures de prevenció si és necessari.
En els propers dies augmentaran les temperatures màximes a Catalunya, i Protecció Civil fa una crida a la població per prendre mesures. S'espera que la presa de precaucions eviti incidències i incendis. L'onada de calor colpejarà sobretot Barcelona i Girona. L'ASPCAT manté en alerta 2 el pla per prevenir els efectes de la calor sobre la salut de les persones.